Errauli

Erraulia (Lytta vesicatoria) Meloidae familiako koleopteroa da, Europa osoan eta Erdialdeko Asian bizi dena. Jaten bada, afrodisiakoa da eta baita pozoitsua ere. 

 Deskribapena 
15-20 mm inguru luzera du eta 5-8 mm inguruko zabalera. Kolorez berde iluna bada ere distira metaliko bizia du, horrela adierazten die harrapariei pozoitsua dela.  

 Habitata 
Ekosistema bero eta azpitropikalak atsegin ditu. Europa hegoaldean oso zabaldurik dago esate baterako. Amerikan familia bereko 250 espezie inguru aurkitu dira.

Makalaren eta, batez ere, lizarraren hosto gainetan ibiltzen da, olibondo eta intsusatan ere bai.

 Bizi zikloa 
Emeak lurrean jartzen ditu arrautzak, erle espezie bakarti baten habiaren inguruan. Handik ateratzen diren beldarrak berehala igotzen dira landare batek loreetara eta erlea datorrenean haren gorputzari itsasten zaizkio. Erleak habiara eramaten ditu eta erlearen beraren beldarrak jaten hasten dira. Heldu bihurtzen direnean erleen habiatik atera eta elikatuko diren landareetara doaz hegan.

Arrak soilik dira sustantzia pozoitsua ekoizteko gai. Espermatoforoa emeari pasatzerakoan soilik eskuratzen dute emeek sustantzia. 

 Erabilera 
Intsektu honetatik kantaridina (C10 H12 O4) izeneko tindagaia lortzen da. Sustantziak izen hori du intsektuaren gaztelerazko izen herrikoia "cantárida medicinal" baita. Azaleko eritasunak sendatzeko eta ilea luzarazteko erabiltzen da medikuntzan. XX. mendetik erabili izan dute mediku espainiarrek eta ingelesez "Spanish fly" izena ematen zaio intsektuari.

Afrika iparraldeko ras el hanout espezia nahasketan ere erabili izan da.

 Iruditegia 

 Erreferentziak 

 Kanpo estekak 

Kategoria:Euskal Herriko koleopteroak
Kategoria:Meloidae
Kategoria:Abortiboak
Kategoria:Intsektuen produktuak
Kategoria:Lineok deskribatutako taxonak